Gauteng-premier ontvang e-tol-verslag | Maroela Media
Prof. Muxe Nkondo, voorsitter van die paneel, het die provinsiale regering bedank vir die vertroue wat hulle in die paneel geplaas het. Hy het 'n lêer en al die insette wat tydens die hersieningsproses bekom is, aan Makhura oorhandig.
Die paneel is in Julie deur Makhura saamgestel om die ekonomiese en maatskaplike impak van die Gauteng hoofwegverbeteringsprojek en die e-tolstelsel om dit te finansier, te ondersoek.
Makhura het Sondag gesê die provinsiale regering sal die verslag ernstig bestudeer en dit aan die provinsiale wetgewer voorhou. Hy kon nie besonderhede verskaf van inligting in die verslag nie. "Ons sal met die munisipaliteite en nasionale regering vergader sodra ons tot ons eie gevolgtrekking gekom het oor die verslag," het hy gesê. "Ons beskou die werk van die paneel in 'n baie ernstige lig. Dit was nie 'n mors van tyd nie."
Makhura het gesê 'n besluit oor die pad vorentoe sal na verwagting vroeg volgende jaar geneem word. "Ons wil onsself genoeg tyd gun om alles deur te werk."